Isak Samokovlija

thumb
Samuel Isak Samokovlija fue un eskritor de Bosnia i Hersegovina, nasido en la sivdad de Goražde el 3 de Septembre de 1889, en una famiya sefardi la kuava vinía de la sivdad Bulgariana de Samokovo. Endemas, era mediko de profesion, la kuala estudio shukur a una beka de la sosyeté de benefisensia djudia "La Benevolentia". Se kazó kon la vieneza Hedda Brunner, kon la kuala tuvo 3 ijos. Lavoró enel Espital Militar Kosevo de la sivdad de Sarajevo.

Las sus istoryas avlan de la vida de los djudios sefardis de Bosnia i Hersegovina. Alkunos de sus poemas fueron publikados en las revistas Život Jevrejski i Srpski knjizevni. En la Sigunda Gerra Mondiala es despedido del Espital i obligado a yevar una sinta amariya kon la Magen David, kon la kuala los nazis markaron a todos los djudios. Dempues es yevado a un kampamento de rifujiados en el ponte Alipašino en Sarajevo. En la primavera de 1945 se eskapa de los Ustasha i se eskondió asta la liberasion del paez.Dempues de la Sigonda Gerra Mondiala, aboltó a Sarajevo i lavoró komo redaktor shefe de la revista "Brazda" de 1948 a 1951, i de la revista "Svjetlost" de 1951 asta la su muerte. Tambien fue elejido presidente de la Asosyasion de Eskritores de Bosnia i Hersegovina. El murio en la sivdad de Sarajevo, el 15 de Jenero de 1955. Fue entierrado enel betahayim djudio de Sarajevo. El 20 de Mayo de 2006, la posta de Bosnia i Hersegovina publikó un timbro espesial para arikodrár el 60 aniversario de la priméra publikasion de un livro de Isak Samokovlija.

 Bibliografiya 
 "Od proljeća do proljeća" (1929, De primavera a primavera)
 "Nosač Samuel", (1946, Samuel el Porteador)
 "Solomunovo slovo", (1949, La Karta de Salomon)
 "Hanka"
 "Plava Jevrejka" (La djudia blonda)
 "On je lud" (El esta lóko)
 "Fuzija" (Fuzion)
 "Tragom života" (Dempues de la vida)
 "Đerdan" (El koyar)
 "Priča o radostima" (Una istorya de aligría)  

Kateggoría:Sefaradim‎
Categoría:Eskritores djudios
Categoría:Eskritores
Categoría:Bosnia i Hersegovina
Katēggoría:Djudios de Bosnia i Hersegovina